b'\n_START_ARTICLE_\nHenrich Suhm\n_START_PARAGRAPH_\nHenrich (von) Suhm (5. oktober 1693 \xe2\x80\x93 15. januar 1744 i K\xc3\xb8benhavn) var en dansk s\xc3\xb8officer og guvern\xc3\xb8r, far til Anker Andreas Suhm._NEWLINE_Suhm var s\xc3\xb8n af Burchard Suhm. Han var guvern\xc3\xb8r i Dansk Guinea fra 27. april 1724 til 4. marts 1727, blev derp\xc3\xa5 guvern\xc3\xb8r i Dansk Vestindien 14. maj 1727 og blev i embedet indtil 21. februar 1733. Han k\xc3\xb8bte sig en plantage p\xc3\xa5 St. John, nr. 74 i Koralbugt-kvarteret, som han fik sk\xc3\xb8de p\xc3\xa5 16. december 1728. 1732 k\xc3\xb8bte han 25 afrikanere fra to danske slaveskibe, Haabet og Grevinden af Laurvigen. Suhm endte sin karriere som schoutbynacht._NEWLINE_I f\xc3\xb8rste \xc3\xa6gteskab \xc3\xa6gtede han Anna Cathrin Fr\xc3\xb8rup, datter af kaptajn Fr\xc3\xb8rup. Anden gang \xc3\xa6gtede han 31. juli 1739 Sophie Elisabeth Holm, f\xc3\xb8dt Benzon i K\xc3\xb8benhavn 11. juni 1706 som datter af renteskriver Peder Benzon og hustru Elisabeth. Efter Suhms d\xc3\xb8d \xc3\xa6gtede hun Michael Christian Ludvig Ferdinand T\xc3\xb8nder.'